རྩོམ་རིག་དཔྱད་བརྗོད་ནི་མི་རིགས་སུ་དང་གང་ཞིག་ཡིན་རུང་།མི་རིགས་དེའི་རྩོམ་རིག་འཕེལ་རྒྱས་ཀྱི་ནང་དུ་ནུས་པ་འགངས་ཆེན་ཐོན་གྱི་ཡོད་པ་རེད།དེས་རྩོམ་རིག་བརྩམས་ཆོས་ཀྱི་ནང་དོན་དང་རྣམ་པར་དབྱེ་ཞིབ་དང་གདེངས་འཇོག་བྱས་ཏེ་རྩོམ་རིག་གི་ཆོས་ཉིད་དག་བྱེ་བྲག་གི་བརྩམས་ཆོས་ལས་ཚུར་སྣང་བྱེད་ཅིང་རྩོམ་རིག་གཞུང་ལུགས་ཀྱིས་གསར་རྩོམ་ལ་ཐོན་པའི་ནུས་པར་དབྱེ་འབྱེད་ཀྱིས་རྩོམ་རིག་གཞུང་ལུགས་ཀྱི་འཐུས་ཚང་དང་འཕེལ་ཕྱོགས་ལ་བརྗོད་དུ་མེད་པའི་ནུས་པ་ཞིག་ཐོན་གྱི་ཡོད་པས་རེད།ཡིན་ཡང་ད་ལྟའི་བོད་ཀྱི་རྩོམ་རིག་ཁྱབ་ཁོངས་ནང་དུ་རྩོམ་རིག་དཔྱད་བརྗོད་ཀྱི་རྣམ་པ་དེ་ཙམ་གྱིས་ལེགས་པོ་ཞིག་མ་ཡིན་ཏེ།༡རྩོམ་རིག་དཔྱད་བརྗོད་ཀྱི་ལས་ལ་གཞོལ་མཁན་གྱི་མི་སྣ་ཉུང་ཞིང་དཔྱད་བརྗོད་ཀྱི་དཔུང་ཁག་ཅིག་ཆགས་མེད་པ།༢སྔ་རབས་ཀྱི་རྩོམ་པའི་རྣམ་གཞག་ལ་སྦྱོང་བ་དང་རྟོགས་ཞིབ་ཅུང་མི་འདང་བ་དང་།༣རྩོམ་རིག་དཔྱད་བརྗོད་ཀྱི་ཐབས་ཤེས་སྣ་རྐྱང་ཅན་དུ་ཡོད་པ།༤དུས་ལྟར་རྩོམ་རིག་གསར་རྩོམ་ལ་ཕྱོགས་བསྡོམས་བགྱི་མི་ཐུབ་པ།༥ནུབ་ཕྱོགས་ཀྱི་རྩོམ་གཞུང་ལ་བསྟུན་དྲགས་པས་མི་རིགས་རང་ཉིད་ཀྱི་འདུ་ཤེས་སམ་ཁྱད་ཆོས་ཤོར་འགྲོ་བའི་སྣང་ཚུལ་བཅས་ཐོན་བཞིན་ཡོད་པས་ང་ཚོས་བོད་རང་གི་ཁྱད་ཉམས་ལྡན་པའི་སྒོ་ནས་རྩོམ་རིག་དཔྱད་བརྗོད་ཀྱི་གནད་དོན་དེ་དག་ཐག་གཅོད་བྱས་ཏེ་བོད་ཀྱི་རྩོམ་རིག་གཞུང་ལུགས་འདི་ཉིད་མི་རིགས་ཀྱི་ཁྱད་ཉམས་ལྡན་པར་བྱ་དགོས་པ་ཡིན་ནོ།།